Mødrehjælpen har nu lukket for ansøgninger om julehjælp, der har været i særlig høj kurs i år. Flest har søgt fra København, mens færrest har søgt fra Nordjylland.

Høj inflation og energikrise. Det er den perfekte storm, når det kommer til at presse familier, der i forvejen er trængte. Derfor slår julehjælpen også alle rekorder i år, og det er ikke anderledes hos Mødrehjælpen, der netop har lukket for ansøgninger. - De mange ansøgere til vores julehjælp fortæller en rigtig trist historie om, at alt for mange børnefamilier er presset til det yderste. De stigende priser har forværret økonomien hos mange af vores ansøgere, siger direktør i Mødrehjælpen, Ninna Thomsen i en pressemeddelelse. I år har mere end 21.000 forældre søgt om Mødrehjælpens julehjælp. Det er en stigning på mere end 40 procent i forhold til sidste år, hvor godt 13.000 modtog julehjælp. Allerede tilbage i midten af november var det tal nået. Stigende priser Det er særligt de stigende priser på fødevarer, der presser de mange ansøgere. Mere end hver tredje af forældrene har nemlig angivet det som den primære årsag til, at de søger julehjælpen. - Når man ikke ved, hvordan man skal få mad på bordet sidst på måneden eller betale sine regninger, er det jo klart, at der heller ikke er luft i budgettet til en juleaften, siger Ninna Thomsen. Det er ikke kun hos Mødrehjælpen, at man har mærket, at de stigende priser har skabt en stigende efterspørgsel på julehjælp. Også Dansk Folkehjælp har meldt om rekord i forhold til ansøgere, som TV MIDTVEST kunne skrive om den 6. december. - Det er desværre tredje år i træk, at vi slår rekorden markant. Der var en vis stabilisering på vej, men nu stiger det igen, siger Peder Thorning, som er konstitueret generalsekretær hos Dansk Folkehjælp. Trængte midtjyder De stigende priser har skabt bekymrede miner hos Mødrehjælpen, der har frygtet, de ikke ville få nok donationer. Alligevel har man altså nået 21.000 familier, der nu kan se frem til en hjælpende hånd med at skabe julestemningen. - Selvom julehjælpen ikke kan fjerne familiernes afsavn og bekymringer når julelysene slukkes, er vores håb alligevel, at hjælpen kan være med til at give familierne lidt ro hen over julen, lyder det fra Ninna Thomsen. Den største andel af familier, der modtager hjælpen, bor i København. De står nemlig for en fjerdedel af ansøgningerne. Til gengæld er der færrest ansøgere fra Region Nordjylland.